B4-0498, 0506, 0523, 0534, 0539, 0541 και 0552/98

Ψήφισμα σχετικά με την κατάσταση στο Σουδάν

Το Ευρωπαϊκό Κοινοβούλιο,

- έχοντας υπόψη τη δήλωση της Προεδρίας της Ευρωπαϊκής Ένωσης της 1ης Μαίου 1998,

- υπενθυμίζοντας τα προηγούμενα ψηφίσματά του σχετικά με το συνεχιζόμενο εμφύλιο πόλεμο και τις παραβιάσεις των ανθρωπίνων δικαιωμάτων στο Σουδάν,

Α. ανησυχώντας λόγω της συνεχούς επιδεινώσεως της ανθρωπιστικής κατάστασης στο νότιο Σουδάν, ιδίως δε στην περιοχή Bhar-al-Ghazal, όπου 350.000 άτομα απειλούνται από λιμό, και έχοντας επίγνωση του ότι η ξηρασία απειλεί να επιδεινώσει περαιτέρω την κατάσταση,

Β. αναγνωρίζοντας ότι, μολονότι το καιρικό φαινόμενο του El Niρo έχει προκαλέσει τρομερή ξηρασία, η παρούσα κρίση οφείλεται κατά κύριο λόγο στον καταστροφικό πόλεμο και στην παρεμπόδιση εκ μέρους της σουδανικής κυβέρνησης της αποστολής προμηθειών αρωγής στο πλαίσιο της επιχείρησης «Life Line» του ΟΗΕ,

Γ. εκφράζοντας την ανησυχία του για την κλιμάκωση του εμφυλίου πολέμου, που πλήττει ιδιαίτερα το Νότιο Σουδάν, προκαλώντας αυξανόμενα δεινά στις κοινότητες εκτοπισθέντων πολιτών, ολοένα μεγαλύτερο αριθμό προσφύγων και την κατάρρευση τόσο των οικονομικών όσο και των κοινωνικών δομών,

Δ. εκφράζοντας τη λύπη του για τις συνεχιζόμενες σοβαρές παραβιάσεις των ανθρωπίνων δικαιωμάτων και για την άσκηση βίας κατά του ανυπεράσπιστου πληθυσμού από όλα τα μέρη που εμπλέκονται στη διαμάχη,

Ε. υπενθυμίζοντας, ιδιαίτερα, ότι καταδικάζει την καταστολή και τις αντιδημοκρατικές πράξεις της κυβέρνησης του Σουδάν που συνίστανται σε πάμπολλες επιθέσεις κατά των δικαιωμάτων του ανθρώπου, ιδίως δε των πολιτικών και θρησκευτικών δικαιωμάτων, σε αναγκαστική στράτευση των πληθυσμών, στην υποστήριξη που προσφέρει σε διεθνείς τρομοκρατικές δραστηριότητες, αγνοώντας τις προειδοποιήσεις και κυρώσεις που η διεθνής κοινότητα έχει επανειλημμένα επιβάλει,

ΣΤ. ανησυχώντας ειδικότερα για τις πολλές περιπτώσεις πολιτικής και θρησκευτικής δίωξης εκ μέρους της κυβέρνησης του Σουδάν, και ιδίως για την τύχη των πολιτικών κρατουμένων που βιώνουν άθλιες συνθήκες,

Ζ. εξοργισμένο λόγω της πολιτικής που σκοπίμως ασκούν οι αρχές του Σουδάν εμποδίζοντας την χορήγηση της ανθρωπιστικής βοήθειας στον πληθυσμό, ο οποίος, ωστόσο, την έχει απόλυτη ανάγκη και ανησυχώντας για το γεγονός ότι σε πολλές περιπτώσεις δεν έχει επιτραπεί η πρόσβαση των ανθρωπιστικών οργανώσεων ούτως ώστε να παράσχουν την αναγκαία ανθρωπιστική βοήθεια στις εμπόλεμες περιοχές, και ότι η πρόσφατη έγκριση εκ μέρους του Χαρτούμ για την πραγματοποίηση 7 ανθρωπιστικών πτήσεων συνιστά ανεπαρκή παραχώρηση που θα μπορούσε να ανασταλεί με οποιαδήποτε ευκαιρία,

Η. επαναλαμβάνοντας την πεποίθησή του ότι η ειρηνευτική πρωτοβουλία της Διακυβερνητικής Αρχής για την Ανάπτυξη (IGAD) αποτελεί την αποτελεσματικότερη πλατφόρμα για τη διαρκή διευθέτηση της σουδανικής διαμάχης και υπενθυμίζοντας ότι κατά το τέλος των διαπραγματεύσεων που πραγματοποιήθηκαν στις αρχές του Μαΐου 1998 στο Ναϊρόμπι υπό την αιγίδα της IGAD, οι κυβερνητικές αρχές και ο Στρατός για την Απελευθέρωση του Λαού του Σουδάν (SPLA) συμφώνησαν ως προς την αρχή ενός δημοψηφίσματος για την αυτοδιάθεση, υπό την επίβλεψη της διεθνούς κοινότητας μετά από μία μεταβατική περίοδο, η διάρκεια της οποίας δεν έχει ακόμα καθορισθεί,

Θ. θεωρώντας θλιβερό εξ άλλου ότι ουδεμία συμφωνία έχει επιτευχθεί ως προς την κατάπαυση του πυρός και διαπιστώνοντας με ανησυχία ότι οι μάχες ξανάρχισαν ευθύς μετά το τέλος των συνομιλιών,

Ι. έχοντας επίγνωση των επιπτώσεων που η σύρραξη στο Σουδάν δύναται να έχει στην περιοχή, όπου υπάρχει κίνδυνος αποσταθεροποίησης πολλών αφρικανικών χωρών,

1. δέχεται ευνοϊκά το αποτέλεσμα των διαπραγματεύσεων που πραγματοποιήθηκαν στο Ναϊρόμπι υπό την αιγίδα της IGAD και που καθιέρωσαν την αναγνώριση εκ μέρους της κυβέρνησης του Σουδάν του δικαιώματος των πληθυσμών του νοτίου Σουδάν για αυτοδιάθεση, λυπάται όμως που οι ουσιαστικές αποκλίσεις απόψεων θέτουν, επί του παρόντος, σε κίνδυνο τη βιωσιμότητα της συμφωνίας αυτής[semigr ]

2. εκτιμά ότι ουδέν σημαντικό βήμα είναι δυνατόν να επιτευχθεί στην ειρηνευτική διαδικασία, εφόσον δεν έχει κηρυχθεί οριστική κατάπαυση του πυρός[semigr ] για τον λόγο αυτό ζητεί την άμεση παύση πυρός και προτρέπει, για μία ακόμη φορά, όλα τα μέρη που εμπλέκονται στη σουδανική σύρραξη να παύσουν να χρησιμοποιούν αδίστακτα την κατάσταση λιμού για την προώθηση των πολιτικών και στρατιωτικών τους στόχων και να καταβάλουν πραγματικές προσπάθειες για την επικράτηση διαρκούς ειρήνης ώστε να τεθεί τέρμα στα δεινά του πληθυσμού του Σουδάν[semigr ]

3. υποστηρίζει επίμονα, στο πλαίσιο αυτό, την περιφερειακή ειρηνευτική πρωτοβουλία της IGAD και προτρέπει επίμονα μπλεκόμενα στη σύρραξη μέρη να μετάσχουν πλήρως και θετικά στην ειρηνευτική αυτή διαδικασία, συγκεκριμένα δε στον προσεχή κύκλο διαπραγματεύσεων που θα διεξαχθούν σε 3 μήνες στην Αντίς Αμπέμπα[semigr ] καλεί τα ενδιαφερόμενα μέρη να καταλήξουν το ταχύτερο σε συμφωνία σχετικά με τις λεπτομέρειες διεξαγωγής της ψηφοφορίας, και ιδίως στις παραμεθόριες περιοχές, και σχετικά με το ζήτημα των σχέσεων μεταξύ της θρησκείας και του κράτους[semigr ]

4. καλεί τη διεθνή κοινότητα και την ΕΕ ειδικότερα, να υποστηρίξουν την ειρηνευτική διαδικασία της IGAD και να βοηθήσουν το λαό του Σουδάν στο έργο ανοικοδόμησης της χώρας τους και ιδίως κατά την αποκατάσταση της κατεστραμμένης αγροτικής οικονομίας όταν θα έχει επιτέλους εδραιωθεί η ειρήνη[semigr ]

5. επιδοκιμάζει την άρση των περιορισμών ως προς την πρόσβαση σε περιοχές που πλήττονται λόγω έλλειψης τροφίμων και καλεί την σουδανική κυβέρνηση να συνεργασθεί από τώρα ανεπιφύλακτα και άνευ όρων για τη χορήγηση ανθρωπιστικής βοήθειας στις πληγείσες περιοχές και ζητεί από όλα τα εμπλεκόμενα στη σύρραξη μέρη να επιτρέψουν την απρόσκοπτη παροχή βοήθειας[semigr ] ζητεί επίσης από την κυβέρνηση του Σουδάν να μην υπαναχωρήσει στην απόφασή της να άρει τους πολλαπλούς περιορισμούς που επέβαλε μέχρι σήμερα στην χορήγηση της ανθρωπιστικής βοήθειας, όποια και να είναι η εξέλιξη της πολιτικής και στρατιωτικής κατάστασης[semigr ]

6. επιδοκιμάζει τη διάθεση 8,8 εκατ. Ecu εκ μέρους της Ευρωπαϊκής Επιτροπής για την επιχείρηση «Echo-Flight» με την οποία θα διασφαλισθεί η χορήγηση ανθρωπιστικής βοήθειας έως το Μάρτιο 1999 και ζητεί επίμονα από την Επιτροπή να εντείνει την υποστήριξή της προς τις μη κυβερνητικές οργανώσεις που παρέχουν ανθρωπιστική βοήθεια στον άμαχο πληθυσμό του Σουδάν[semigr ]

7. καλεί το σύνολο της διεθνούς κοινότητας να κινητοποιηθεί οικονομικώς και με συνεπή τρόπο για να ανταποκριθεί στην έκκληση που απηύθυνε ο Γενικός Γραμματέας των Ηνωμένων Εθνών για τη συλλογή των πόρων που θα εμποδίσουν την εξάπλωση του λιμού στον νότο του Σουδάν[semigr ]

8. καλεί την κυβέρνηση του Σουδάν να συμμορφωθεί προς τα ψηφίσματα 1058 και 1070 του Συμβουλίου Ασφαλείας των Ηνωμένων Εθνών κυρώνοντας και εφαρμόζοντας τη Σύμβαση των Ηνωμένων Εθνών κατά βασανιστηρίων και άλλης σκληρής, απάνθρωπης ή εξευτελιστικής ποινής ή μεταχείρισης, με την προάσπιση των ανθρωπίνων δικαιωμάτων, το σεβασμό των δικαιωμάτων των θρησκευτικών μειονοτήτων, την άνευ όρων αποφυλάκιση όλων των πολιτικών κρατουμένων και την έκδοση στην Αιθιοπία των τριών ατόμων που κατηγορούνται για συμμετοχή στην απόπειρα δολοφονίας του Προέδρου της Αιγύπτου Μουμπάρακ[semigr ]

9. ζητεί να διατηρηθούν οι κυρώσεις κατά της κυβέρνησης του Σουδάν, συμπεριλαμβανομένης της διακοπής κάθε μορφής αναπτυξιακής βοήθειας εκ μέρους της Ευρωπαϊκής Ένωσης, εκτός της επείγουσας ανθρωπιστικής αρωγής, έως ότου θα έχουν αποδεδειγμένα επιτευχθεί βελτιώσεις ως προς τον σεβασμό των ανθρωπίνων δικαιωμάτων από τις σουδανικές αρχές και θα έχει αρχίσει συνεκτική πολιτική διαδικασία με στόχο τον εκδημοκρατισμό[semigr ]

10. επαναλαμβάνει το αίτημά του προς το ΔΝΤ και προς άλλα χρηματοπιστωτικά ιδρύματα να θέσουν ως όρο για τη χορήγηση χρηματοδοτικών μηχανισμών τη συμμόρφωση προς τις απαιτήσεις των Ηνωμένων Εθνών και της διεθνούς κοινότητας σχετικά με τα δικαιώματα του ανθρώπου και τον εκδημοκρατισμό[semigr ]

11. προτείνει να αποσταλεί στο Σουδάν, μέσω της Επιτροπής Ανάπτυξης και Συνεργασίας του Ευρωπαϊκού Κοινοβουλίου, αποστολή ενημέρωσης, στα μέλη της οποίας θα δοθούν εγγυήσεις για την πρόσβασή τους στο σύνολο της επικράτειας του Σουδάν[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στους Συμ-προέδρους της Συνέλευσης Ίσης Εκπροσώπησης, στα κράτη μέλη της ΙGAD, καθώς και στην κυβέρνηση του Σουδάν.